Lockheed Martin RQ-170 Sentinel

Lockheed Martin RQ-170 Sentinel on yhdysvaltalainen lentävä siipi -tyyppinen miehittämätön tiedustelulentokone, jonka on kehittänyt Lockheed Martin. Koneesta on vähän virallista tietoa, mutta sen uskotaan omaavan kehittynyttä häiveteknologiaa. Yhdysvaltain ilmavoimat operoi niitä keskustiedustelupalvelu CIA:lle.
Kehitys.
RQ-170 Sentinelin kehitti Lockheed Martinin Skunk Works -osasto, joka tunnetaan erittäin kehittyneistä ilma-auksista. Kone on ollut toiminnassa ainakin vuodesta 2007. Koneen nimi ja käyttö Afganistanissa julkistettiin joulukuussa 2009. RQ-170:n valmistusmääräksi on arvioitu 20–30 kappaletta. Sen lempinimi on ”Wraith”.
Projekti on hyvin salainen ja konetta pidettiin ainakin sen alkuaikoina julkisuudessa hyvin kehittyneenä. Toisaalta erään arvion mukaan se maksaisi vain kuusi miljoonaa dollaria ja käyttäisikin vähemmän korkeatasoista edullisempaa teknologiaa.
Suunnittelu.
RQ-170 Sentinelistä ei ole kerrottu paljoa tarkkoja tietoja julkisuuteen. Tiedetään, että se on lentävä siipi -tyyppinen häiveteknologiaa hyödyntävä miehittämätön lentokone, joka kykenee lentämään kohtalaisen korkealla ja pitkän aikaa. Muun muassa satelliittikuvista päätellen sen siipien kärkiväli on noin 11,6 metriä ja korkeus 1,8 m. Voimanlähteenä on yksi ohivirtausmoottori, mahdollisesti General Electric TF34. Lentokorkeudeksi on arvioitu yli 15 kilometriä. Mahdollisesti jopa 90 prosenttia koneesta on komposiittimateriaaleja, mikä tekee siitä kevyen.
RQ-170:n pääasiallinen käyttökohde on tiedustelu ja valvonta, mutta sitä voidaan todennäköisesti käyttää myös maalinhaussa ja elektronisessa sodankäynnissä. Se kuvaa maassa sijaitsevia kohteita laitteistollaan korkealta ilmasta ja välittää tiedot satelliittiyhteyksien kautta omille yksiköille. Laitteistoon kuuluu luultavasti sähköoptinen-/infrapunasensori, AESA-tutka sekä SAR-tutka. Häiveominaisuuksien, kuten heikon tutkassahavaittavuuden ansiosta se pystyy tunkeutumaan vihollisen ilmatilaan pienemmällä riskillä tulla seuratuksi ja ammutuksi alas. RQ-170 voi siis valvoa huomaamatta suurtakin aluetta ja ohjata sotatoimia reaaliajassa.
RQ-170:tä voidaan ohjata maasta tai se voi lentää autonomisesti ilman ihmistä. Todennäköisesti RQ-170:ssä kuten yleensä tämäntyyppisissä drooneissa on jonkinlainen yhteyden katketessa päälle menevä järjestelmä, joka etsii sopivan laskeutumispaikan ja ohjaa koneen hallitusti maahan.
Käyttö.
RQ-170:n kotitukikohta ja ensisijainen ohjauskeskus on Greechin lentotukikohta Nevadassa.
Yhdysvaltain ilmavoimat on lentänyt RQ-170-koneilla ainakin Afganistanissa osana operaatio Enduring Freedomia eli Afganistanin sotaa. Yksi RQ-170 havaittiin Kandaharin lentokentällä Afganistanissa 2007, ja salainen konetyyppi sai nimityksen "Beast of Kandahar" (). Koska Talibanilla tai muilla vihollisryhmillä ei ollut edes tutkia Yhdysvaltojen ilma-alusten havaitsemiseen, spekuloitiin että häivekone RQ-170:tä käytettiin naapurimaiden Pakistanin ja Iranin vakoiluun. RQ-170 on lentänyt myös ainakin Etelä-Koreassa.
RQ-170:tä käytettiin Pakistanissa toukokuussa 2011, kun Yhdysvaltain erikoisjoukot rynnäköivät Osama bin Ladenin piilopaikkaan ja tappoivat hänet. Operaatiota tarkkaillut RQ-170 välitti tiettävästi suoraa kuvaa operaatiota seuranneelle presidentti Barack Obamalle.
Iran-tapaus.
Iran sai yhden RQ-170-koneen haltuunsa Kashmarin lähellä Iranissa 5. joulukuuta 2011. Pian kerrotun Yhdysvaltojen virallisen kannan mukaan kone lensi Afganistanin puolella, kun hallinta siihen menetettiin. On myös epäilty koneen vakoilleen kohteita Iranissa. Iranin mukaan se sai koneen haltuunsa kybersodankäynnin keinoin ja onnistui sitten ohjaamaan sen maahan pienin vahingoin. Länsimaissa epäiltiin Iranin kykyä suorittaa tälläinen operaatio kehittynyttä häivekonetta vastaan, ja sen uskottiin tulleen yksinkertaisesti ammutuksi alas. Iran olisi myös voinut saada esimerkiksi Kiinalta apua koneen kaappaamisessa. Yksi spekuloitu mahdollisuus on, että Iran olisi saanut yksinkertaisemmalla elektronisella häirinnällä/jumittamisella RQ-170:n suorittamaan automaattisen hätälaskun.
Vahvistui, että kone on Iranissa ehjänä, ja Yhdysvallat vaati sitä Iranilta takaisin. Kone jäi Iraniin, ja Iran käytti sitä omien drooniensa suunnitteluun. Tapausta pidettiin jopa Yhdysvaltojen pahimpana sotateknologian menetyksenä vihollisvaltiolle sitten kylmän sodan. Iran on julkaissut vuodesta 2014 useita ulkonäön perusteelle paljon RQ-170:tä muistuttavia häivedrooneja. Iran on todennäköisesti jakanut saatua teknologiaa Kiinaan, Pohjois-Koreaan ja mahdollisesti Venäjälle. Tälläinen lähes täydelliseksi RQ-170:n replikaksi kuvailtu iranilainen kone ammuttiin alas Israelin ilmatilassa helmikuussa 2018. Raporttien mukaan se onnistui välttämään MIM-104 Patriot -ohjuksella torjutuksi tulemisen useita kertoja, joten Israelin täytyi ampua se alas taisteluhelikopterilla.